Document ID: /roh_data/filtered/fineweb-2-filterrobots_roh.jsonl.gz/46160

Cura va il proxim tren, tge aura fai la fin d’emna e nua sai jau cumprar il pli bun martgà novs chalzers? Tut questas respostas chatt’ins en l’internet. Gratuitamain? Na, perquai cun mintga tschertga che nus faschain tradin nus era tge ch’interessescha nus e tge che nus faschain en il temp liber.
Questas infurmaziuns valan tuttina bler sco daners per firmas che fan reclama. Lezzas dovran quai per far reclama persunala per in e scadin, ma era la scienza po profitar da questas infurmaziuns. Il Minisguard less savair pertge che quest «Big Data» è uschè impurtant e tge datas che nus tradin senza savair.